Brocka, Július, poslanec NR SR (2014-07-10):
Ja sľubujem, že nebudem v záverečnom slove reagovať na celú rozpravu, lebo sa snažím priebežne reagovať vtedy, keď poslanci vystúpili alebo reagujú, tak aby som mohol na nich zareagovať. Ale aj keby som chcel reagovať, tak teraz tu ten pán poslanec nie je. Pán poslanec Mihál sa tak vytočil. A v tom je pre mňa fascinujúce, ako je to silná emotívna téma, že niekoho tak vytáča, že mám pocit, že úplne nekontroluje svoje myšlienkové pochody. Pán kolega Mihál hovoril a pripomínal nám, že sme sekulárny štát, aby sme náboženstvo nedávali do Zákonníka práce. Prosím vás, veď najviac teda liberáli nás tu nálepkujú niečím, čo majú vo svojich hlavách. Ale my to ani tam sme do zákona nedali, nedávame. Ja si uvedomujem, že sme sekulárny štát. Ale on to chce po nás a pán Mihál vykrikoval, že buďte dôslední KDH-ci, zakážte všetku nedeľnú prácu, aby sa nemohlo tankovať na benzínových pumpách. No, prosím vás, veď to za čo nás máte? Veď my vieme, že sú isté služby, ktoré sú nevyhnutné pre normálny chod spoločnosti, pre zdravie a život občanov. Ale to, čo my navrhujeme, to je to, čo je možné, to, o čom dokonca si myslím, že sme schopní to spolu presadiť. Veď už v Zákonníku práce sme zmenili ustanovenia, ktoré niekoľko dní do roka jednoducho obmedzujú maloobchodný predaj. A my s kolegom Přidalom to len chceme rozšíriť, tak ako to je aj v iných krajinách. Ja si spomínam, keď sme boli spolu v koalícii ešte s kolegami zo SaS, keď ich predseda sa k tomu vyjadril, lebo tento návrh o tej nedeli a o sviatkoch, sa priznávam bez mučenia, už som navrhoval aj pred tromi rokmi. A vtedy sa predseda SaS vyjadril, že ak prejde Brockov návrh, koalícia končí. No padla nakoniec aj tak, či tak, na eurovale. Ale pre nich to bola tak vážna téma, že oni boli schopní povaliť vládu aj pre nedeľný predaj. Samozrejme, som to považoval vtedy za iracionálne a jednoducho som si uvedomoval, že jednoducho nemôžeme pripustiť, aby pre takýto poslanecký návrh padla vláda, ktorá nesie zodpovednosť za krajinu. Čiže potiaľ ak liberáli pôjdu tak ďaleko, že zakážu teda akúkoľvek prácu, tak chcem vám povedať, že KDH ich v tom nepodporí. No a teraz Danielovi Lipšicovi. Starý kamarát, KDH je vždycky pred snemom, aj teraz máme 25 rokov, my sme mali každý rok snem, tak povedz, kedy je vhodné prichádzať s nejakou iniciatívou. A my dokonca teraz ani nemáme volebný snem, aby si vedel. Ty to nemôžeš vedieť, lebo už nie si v KDH. Ale teraz, čo bude náš snem na jeseň, nie je volebný, Daniel. Takže nechápem tvoju poznámku, že vyťahujeme niečo a nezaoberáme sa vysokou nezamestnanosťou, nezaoberáme sa korupciou, nízkou vymožiteľnosťou práva. Priateľu, nech sa páči. My sme si dali teraz za cieľ s kolegom Přidalom obmedziť iba takú drobnosť, že každý mesiac, a dal som taký verejný prísľub, že po zmene ústavy, keďže nie ty, ale tvoji kolegovia aj z tvojej strany hovorili, nič sa tým nezmení, nič to neznamená, tak ja som povedal, že budeme konkrétne návrhy dávať, ktoré práve v náväznosti na to, čo sme presadili do ústavy, zlepšia postavenie rodín na Slovensku. A toto je jeden malý konkrétny príklad, ako môžeme pomôcť nie tým rodinám, čo majú víkend od štvrtka do utorka, alebo takým rodinám, čo už zajtra neprídu do roboty a budú na Pohode. Proste my myslíme na tie mamičky, na tých 80 % žien, alebo teda tam ich nie je toľko cez tie nedele, ale je ich veľké množstvo, ktoré v nedeľu nebudú môcť ísť na Pohodu, ale kvôli pohode budú musieť ísť do Tesca alebo do iného supermarketu. A my im chceme pomôcť. Tých osôb, ktoré to mne hovorili, som sa pýtal: Čo robia vaše odbory, veď my máme stanovisko Odborového zväzu obchodu a cestovného ruchu, že ten je za toto? A ony hovoria, že nemajú u nich žiadne odbory, no tak povedzte vy, že tam nebudete v nedeľu, to je to: „Choďte na to cez výhradu vo svedomí.“ No môže si tá osoba, tá žena, lebo sú to prevažne ženy, povedať, že ona má výhradu vo svedomí, v nedeľu nebude pracovať? Však je to práve preto, že je taká nezamestnanosť, to nie je žiaden argument, lebo takú ženu nikdy ten, ktorý zamestnáva tieto osoby alebo ich prijíma do práce, nikdy neprijme. Čiže je to trošku zložitejšie. My to chceme týmto osobám zjednodušiť. A zdá sa nám, že čakať na to, kým prevychováme verejnosť, aby sama ignorovala nedeľný predaj, je jednoduchšie, ako to urobiť takouto drobnou reguláciou. A keďže náš Zákonník práce ju už pozná a v minulosti sme boli úspešní tu v tejto sále, tak nádejam sa, že keď aj to nebude tak, ako to navrhujeme, že to budú nedele a všetky štátom uznané sviatky, tak posun by bol aj taký, že, dobre, tak nedele to ešte nebudú, ale pri štátnych sviatkoch to by mohlo byť prijateľné pre všetkých. A môžeme tak zlepšiť atmosféru v tejto krajine. Ďakujem za vašu pozornosť.